**LVM 3** (**Launch Vehicle Mark 3**), tiež uvádzaná ako **GSLV Mk.3** (**Geosynchronous Satellite Launch Vehicle Mark III**) (hind. भूस्थिर उपग्रह प्रक्षेपण यान एमके -3) je stredne ťažká nosná raketa, vyvíjaná Indickou vesmírnou agentúrou (ISRO).

Táto nosná raketa je schopná umiestniť na GTO až štvortonovú družicu a umožňuje tak Indii zachovať si úplnú sebestačnosť v oblasti vypúšťania satelitov na obežnú dráhu. Vďaka LVM 3 má India vlastnú raketu s vyššou nosnosťou, než má GSLV Mk.2. LVM 3 bude možné využiť ako nosič družíc na GEO, aj ako nosič kozmických lodí.

História
--------

Vývoj LVM 3 začal krátko po roku 2000. Prvý štart bol plánovaný na rok 2009 – 2010. Oneskorenie bolo spôsobené viacerými faktormi. 

Suborbitálny letový test nosiča LVM 3 (LVM 3-X) s pasívnym horným stupňom sa uskutočnil 18. decembra 2014. Pri lete na suborbitálnu trajektóriu bol otestovaný pristávací modul kozmickej lode. Prvý štart s vynesením nákladu na obežnú dráhu bol uskutočnený 5. júna 2017. Pri ňom bola podľa plánu vynesená na dráhu prechodovú ku geostacionárnej telekomunikačná družica GSAT-19 s hmotnosťou 3 136 kg. Pri ďalšom štarte 14. novembra 2018 bola úspešne vynesená telekomunikačná družica GSAT-29 s hmotnosťou 3 423 kg.

Nasledujúci štart LVM 3 prebehol 22. júla 2019 a vyniesol indický komplex Čandraján-2, skladajúci sa z orbitera Mesiaca, pristávacieho modulu Vikram s vozidlom Pragyan, všetko o celkovej hmotnosti 3 890 kg.

Budúci vývoj
------------

Prvý štart s kozmickou loďou Gaganján a kozmonautmi na palube je plánovaný po roku 2021. V roku 2024 má vyniesť k Marsu Mangalján-2.

V budúcnosti je predpokladaný vývoj čiastočne kryogénneho motora (na kvapalný kyslík a letecký petrolej RP-1) pre druhý stupeň tohto nosiča, ktorý umožní zvýšenie nosnosti na GTO na 6 ton.

Popis nosiča
------------

### Prvý stupeň

LVM 3 používa raketové motory na pevné palivá (boostery) typu *S200*. Každý z nich má priemer 3,2 metra, dĺžku 25 metrov a obsahuje 207 ton paliva, prázdna hmotnosť je 31 000 kg. Tieto motory horia 130 sekúnd a oba celkovo produkujú ťah približne 10 000 kN (čo znamená asi 1000 ton ťahu).

### Druhý stupeň

Centrálny stupeň, označený *L110*, má priemer 4 metre, dĺžku 21,39 metrov, prázdna hmotnosť je 9 000 kg. Spaľuje kvapalné palivo: nesie 116 ton UDMH a N2O4. Tento stupeň je prvým indickým komplexom motorov na kvapalné palivá. Používa dva vylepšené motory Vikas, každý s ťahom okolo 700 kN (asi 70 ton ťahu). Raketové motory používajú regeneratívne chladenie a pri porovnaní s predchádzajúcimi motormi Vikas majú zníženú hmotnosť a zvýšený ťah (špecifický impulz). Tento stupeň sa spúšťa 113 sekúnd po štarte a poskytuje ťah po dobu približne 200 sekúnd.

### Tretí stupeň

Kryogénny tretí (tzv. horný) stupeň *C25* je poháňaný raketovým motorom CE-20 vyvinutým v Indii. Tento motor spaľuje kvapalný kyslík a kvapalný vodík. Produkuje 186 kN (približne 18 ton ťahu) počas približne 640 sekúnd. Stupeň má priemer 4 metre a dĺžku 13,5 metra, prázdna hmotnosť je 5 000 kg. Obsahuje 28 ton paliva.

### Kryt nákladu

Kryt nákladu má priemer 5 metrov a umožňuje niesť náklad o objeme 110 m³.

História štartov
----------------

| Let | Čas štartu (UTC) | Variant | Náklad | Hmotnosť nákladu | Výsledok | Poznámka |
| --- | --- | --- | --- | --- | --- | --- |
| X | 18. 12. 2014
04:00 | LVM 3-X | Crew Module Atmospheric Re-entry Experiment (CARE) | 3 775 kg (suborbitálny let) | Úspešný | Namiesto tretieho stupňa bola záťaž; náklad tvoril návratový modul indickej kozmickej lode, ktorý v poriadku pristál do mora |
| D1 | 5. 6. 2017 | LVM 3 | GSAT-19E | 3 136 kg (GTO) | Úspešný | Prvý let kompletného nosiča |
| D2 | 14. 11. 2018 | LVM 3 | GSAT-29 | 3 423 kg (GTO) | Úspešný | Prvý let s vylepšenými motormi Vikas (HPVE-1) druhého stupňa |
| M1 | 22. 7. 2019 | LVM 3 | Čandraján-2 | 3 890 kg (LO) | Úspešný | Prvý operačný let nosnej rakety GSLV Mk.3 |
| M2 | 2020 | LVM 3 | GSAT-22 |  | Úspešný |  |

Referencie
----------

1. ↑   *As it happened: ISRO successfully launches GSLV Mark-III* [online]. The Hindu, [cit. 2014-12-17]. Dostupné online.
2. 1 2   *GSLV Mk III - ISRO* [online]. www.isro.gov.in, [cit. 2019-09-02]. Dostupné online.
3. ↑   *GSLV Mk III - ISRO* [online]. www.isro.gov.in, [cit. 2019-09-03]. Dostupné online.
4. 1 2 3 4 5 6 7   *Isro successfully tests world's 3rd largest solid booster* [online]. [Cit. 2014-10-04]. Dostupné online.
5. ↑  GSLV MkIII, the next milestone : Interview: K. Radhakrishnan Frontline 7 February 2014
6. ↑   *GSLV MkIII, the next milestone* [online]. Frontline, [cit. 2019-09-02]. Dostupné online. (po anglicky)
7. ↑   *GSAT-19 - ISRO* [online]. www.isro.gov.in, [cit. 2019-09-02]. Dostupné online.
8. ↑   *GSLV-MkIII-D2/GSAT-29 Mission - ISRO* [online]. web.archive.org, 2018-06-12, [cit. 2019-09-02]. Dostupné online.
9. ↑   *Chandrayaan-2 to Be Launched in January 2019, Says ISRO Chief* [online]. NDTV Gadgets 360, [cit. 2019-09-02]. Dostupné online. (po anglicky)
10. ↑   *The Financial Express* [online].. Dostupné online.
11. ↑   Gaganyaan mission to take Indian astronaut to space by 2022: PM Modi. *The Hindu* (New Delhi), 2018-08-15. Dostupné online [cit. 2019-09-03]. ISSN 0971-751X. (po anglicky)
12. ↑  JATIYA, SATYANARAYAN. *Rajya Sabha Unstarred Question No. 2955* [online]. [Cit. 2019-08-30]. Dostupné online.
13. ↑   *ISRO Press Release: S200 First Static Test (S-200-ST-01).* [online]. ISRO, [cit. 2019-09-02]. Dostupné online.
14. ↑  "GSLV Mk3".
15. ↑   *GSLV Mk.3(2) (LVM-3)* [online]. space.skyrocket.de, [cit. 2019-09-02]. Dostupné online.

Zdroj
-----

*Tento článok je čiastočný alebo úplný preklad článku Geosynchronous Satellite Launch Vehicle Mk III na anglickej Wikipédii.*